**Dôvodová správa**

1. **Osobitná časť**

**K čl. I**

**K bodu 1**

Ide o legislatívno-technickú zmenu nadväzujúcu na doplnenie nového písmena d) do § 5 ods. 1 (čl. I bod 4).

**K bodu 2**

Podľa § 2 ods. 5 zákona č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov je zásahovým územím záchrannej zdravotnej služby územie Slovenskej republiky. Navrhovanou zmenou zákona sa umožňuje zásah záchrannej zdravotnej služby v prípade neodkladnej prepravy aj mimo územia Slovenskej republiky v prípade jej náhlej potreby, ak nemôže byť použitý obvyklý postup, keď sa transport do zahraničia uskutočňuje až po schválení revíznym lekárom príslušnej poisťovne posádkou mimo systém ZZS na základe zmluvného vzťahu poisťovne s poskytovateľom zdravotnej starostlivosti. V prípade potreby poskytnutia neodkladnej prepravy v súvislosti s poskytnutím zdravotnej starostlivosti v zahraničí v indikovaných prípadoch, kedy nie je možné získať súhlas poisťovne v čase jej indikovania, môže byť tento poskytnutý dodatočne.

**K bodu 3**

V súlade so zákonom č.579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov je poskytovateľ záchrannej zdravotnej služby povinný uskutočniť zásah do 2 minút od prijatia výzvy z Operačného strediska záchrannej zdravotnej služby Slovenskej republiky, s výnimkou vrtuľníkovej ambulancie záchrannej zdravotnej služby. Pridaním nového písmena d) v § 5 ods. 1 sa táto výnimka vzťahuje aj na zásah ambulancie záchrannej zdravotnej služby s použitím OOPP pri ohrození biologickým faktorom 3 až 4.

**K bodu 4**

V súčasnosti je na základe platného zákona č. 579/2004 Z. z. o záchrannej zdravotnej službe a o zmene a doplnení niektorých zákonov v znení neskorších predpisov poskytovateľ ZZS povinný zabezpečiť výjazd ambulancie ZZS do dvoch minút od prijatia výzvy na zásah. V súvislosti so stále narastajúcimi počtami zásahov u pacientov s podozrením na ochorenia, ktoré si vyžadujú použitie osobných ochranných pracovných prostriedkov pri ohrození biologickým faktorom 3 a 4 ( napr. COVID-19), nie je možné zabezpečiť tento časový interval, keďže ich použitie predlžuje tento čas na 10 minút. Samotný rozsah OOPP určí zamestnávateľ, ktorý vypracuje posudok o riziku na základe identifikácie nebezpečných faktorov pracovného prostredia a určí a zabezpečí ochranné opatrenia, ktoré sa musia vykonať, a ak je to potrebné aj zabezpečí ochranné prostriedky, ktoré musia zamestnanci používať. Preto sa interval pre poskytovateľov záchrannej zdravotnej služby z dôvodu ich použitia predlžuje. Keďže je Operačné stredisko záchrannej zdravotnej služby Slovenskej republiky povinné riadiť, koordinovať a vyhodnocovať činnosť záchrannej zdravotnej služby tak, aby sa zabezpečila jej plynulosť a nepretržitosť, je potrebné stanoviť maximálny čas výjazdu ambulancie ZZS na zásah.

**K bodu 5**

V súvislosti s doplnením písmena d) do § 5 ods.1 dochádza k úprave § 6 tak, aby bol Úrad pre dohľad nad zdravotnou starostlivosťou oprávnený uložiť pokutu poskytovateľovi záchrannej zdravotnej služby pri nesplnení jeho povinností.

**K bodu 6**

V súvislosti s doplnením písmena d) § 5ods.1 dochádza k úprave § 6  ods. 2 písm. b) tak, aby sa poskytovateľa záchrannej zdravotnej služby táto sankcia netýkala, keďže za jeho nesplnenie bude sankcionovaný podľa § 6  ods. 2 písm. a).

**K čl. II**

**K bodu 1**

Ide o zosúladenie terminológie so zákonom č. 272/2015 Z. z. o registri právnických osôb, podnikateľov a orgánov verejnej moci a zmene a doplnení niektorých zákonov v znení neskorších predpisov.

**K bodu 2**

V prílohe č. 9 zákona č. 317/2016 Z. z. o požiadavkách a postupoch pri odbere a transplantácii ľudského orgánu, ľudského tkaniva a ľudských buniek a o zmene a doplnení niektorých zákonov z dôvodu je okruh tretích osôb, ktorým sa sprostredkujú údaje z národného transplantačného registra ohraničený, okrem iného, na príslušných poskytovateľov zdravotnej starostlivosti. Keďže sa zmenou zákona umožní preprava pacientov na transplantáciu orgánov, musí mať Operačné stredisko záchrannej zdravotnej služby Slovenskej republiky vopred doručený zoznam týchto pacientov, ktorí majú schválenú liečbu v zahraničí s týmito údajmi kvôli zabezpečeniu ich prepravy.

**K čl. III**

Navrhuje sa termín účinnosti zákona na 1. september 2023.